SAEIMAS AIZSARDZĪBAS, IEKŠLIETU UN

KORUPCIJAS NOVĒRŠANAS KOMISIJAS

KORUPCIJAS NOVĒRŠANAS APAKŠKOMISIJAS SĒDES

**PROTOKOLS Nr. 33**

**2017.gada 14.februārī plkst.13.30**

**Rīgā, Jēkaba ielā 16, komisijas sēžu zālē**

**Sēdē piedalās:**

apakškomisijas locekļi:

Aleksejs Loskutovs

Kārlis Seržants

Kārlis Krēsliņš

Zenta Tretjaka

**citas personas:**

**• Korupcijas novēršanas un apkarošanas biroja priekšnieka p.i. Ilze Jurča**

**• Korupcijas novēršanas un apkarošanas biroja Sekretariāta vadītāja Mārīte Priedīte**

**• Sabiedrības par atklātību - Delna direktors Jānis Volberts**

**• Sabiedrības par atklātību - Delna direktora vietniece Liene Gātere**

**• "Sabiedriskās politikas centrs PROVIDUS" pārstāvis Valts Kalniņš.**

**•** Aizsardzības, iekšlietu un korupcijas novēršanas komisijas vecākā konsultante Ieva Barvika, konsultante Margita Markevica

**Sēdi vada:** apakškomisijas priekšsēdētājs A.Loskutovs

**Sēdi protokolē:** M.Markevica

**Sēdes veids:** atklāta

**Darba kārtība:**

**Korupcijas uztveres indekss 2016.**

**A.Loskutovs**: iepazīstina ar darba kārtību un aicina *Delnas* pārstāvi savā ziņojumā raksturot 2016.gada situāciju, Latvijas rādītājus salīdzinājumā ar Lietuvu, Igauniju un citām ES valstīm, kā arī iespējamos ceļus kā panākt progresu.

**L.Gātere**: informē, ka Korupcijas uztveres indekss (KUI) summē dažādu avotu datus, kas atspoguļo uzņēmēju un ekspertu korupcijas līmeņa uztveri valsts pārvaldē. Latvijas gadījumā tie ir 9 avoti.

Dažu avotu dotais vērtējums ir uzlabojies, savukārt citu pazeminājies. Samazinājies ir kukuļošanas indekss. Starptautiskās pretkorupcijas organizācijas *Transparency International* apkopotajā 2016.gada Korupcijas uztveres indeksā Latvija ar 57 punktiem ierindojas 44.vietā starp 176 valstīm. Salīdzinot ar 2015.gadu Latvija pakāpusies indeksā par diviem punktiem, kas ir līdz šim labākais punktu skaits, taču ieņem zemāku vietu valstu kopvērtējumā nekā pērn, kad bijām 40.vietā. Kritums par četrām pozīcijām signalizē par stagnāciju korupcijas mazināšanā.

Eiropas Savienības vidējais rādītājs šogad ir 65 punkti. Latvija indeksā ierindojas aiz Igaunijas, kurai piešķirti 70 punkti un 22.vieta pasaulē, un Lietuvas, kurai 59 punkti un 38.vieta. Igaunijas rādītāji pēdējā gada laikā palikuši nemainīgi un kopš 2005.gada ne reizi nav nokrituši zemāk par 64 punktiem. Lietuva pēdējā gadā zaudējusi 2 punktus.

Ja Korupcijas uztveres indeksa dati norāda uz tendenci, ka korupcijas uztveres līmenis Latvijā samazinās, tad pēc 2016.gada Globālā korupcijas barometra datiem pieaudzis korumpētu valsts iestāžu uztveres līmenis. Latvijas Parlaments tiek uztverts kā viskorumpētākais, savukārt 71% iedzīvotāju valdības cīņu ar korupciju novērtē kā sliktu. Globālais korupcijas barometrs tika publicēts 2016.gada 16.novembrī un aptver tiešajās mājsaimniecības intervijās iegūtos datus.

Atbilstoši Latvijas korupcijas novēršanas un apkarošanas pamatnostādnēm 2015.-2020.gadam, 2017.gadā Latvijai KUI jāsasniedz 60 punkti, bet 2020.gadā – 70 punkti.

Lai pēc trīs gadiem Latvija iegūtu 70 punktus, tādējādi panākot Igaunijas šī brīža līmeni, Delnas ieskatā veicamas nopietnas pretkorupcijas aktivitātes un reformas. Jau 2017.gadā jāpieņem trauksmes cēlēju aizsardzības likums un jāievieš trauksmes celšanas mehānismi; jāstiprina KNAB un korupcijas apkarošanas darbs, sekmējot efektīvāku lietu atklāšanu un izmeklēšanu, lai sauktu pie atbildības ietekmīgas amatpersonas un mazinātu nesodāmības sajūtu; jāveido patieso labumu guvēju reģistrs; jāturpina valsts pārvaldes digitalizācija ar mērķi padarīt valsts pārvaldi atklātāku, mazināt nodokļu krāpniecības radīto slogu un ēnu ekonomiku. Jāsakārto veselības aprūpes sistēmas, nodrošinot informācijas atklātību caur e-veselību, lai varētu izsekot naudas ceļam. Delna ierosinājusi divas iniciatīvas: par atklātu Valsts prezidenta ievēlēšanu un Saeimas komisiju sēžu audioierakstu publiskošanu.

**I.Jurča**: nepiekrīt, ka korupcijas mazināšanā iestājusies stagnācija. Uzskata, ka Latvijas rādītāji salīdzinājumā ar 2011.gadu ievērojami uzlabojušies. Uzskaita KNAB paveikto likumprojektu sagatavošanā, korupcijas apkarošanas apmācību organizēšanā, darbinieku izglītošanā un materiālā motivēšanā. Secina, ka KNAB korupcijas apkarošana jomā strādājis ļoti labi.

**V.Kalniņš**: norāda, ka jāstrādā pie korupcijas risku mazināšanu sensitīvās jomās, piemēram, Valsts ieņēmumu dienestā, tiesu sistēmā, tāpat jāpievērš uzmanība sodu praksei korupcijas lietās, starpniecības lietām partiju finansēšanas jomā, jāpieņem lobēšanas regulējums.

**I.Jurča**: norāda, ka V.Kalniņa norādītajās jomās KNAB jau strādā. Notiek darbs ar MK noteikumiem par iekšējās kontroles ieviešanu valsts un pašvaldības iestādēs, taču tiesu sistēmā ir iebildumi pret MK noteikumu attiecināšanai arī uz tiesu iestādēm. Lobēšanas atklātības likumprojekta un līdz ar to lobēšanas reģistra izveide, iestrēgusi Saeimas Juridiskajā komisijā. Iesaka lobēšanas reģistra izveidi uzticēt NVO. Valsts pārvaldes un pašvaldības komisijā ir iesniegti priekšlikumi grozījumiem Politisko partiju finansēšana likumā, kas varētu noregulēt starpniecības jautājumu.

**A.Loskutovs**: pauž šaubas par komisiju audioierakstu publiskošanu, jo tas ir darba dokuments, ar kuru jāapietas piesardzīgi. Norāda, ka dažas komisijas publisko sēžu protokolus.

**J.Volberts**: uzskata, ka Saeimas un komisiju audioierakstiem jābūt pieejamiem Saeimas mājas lapā pēc iespējas ātrāk. Tas ieviestu skaidrību arī lobēšanas jautājumā.

**A.Latkovskis**: uzskata, ka audioierakstu publiskošana ietekmēs komisijas sēžu diskusiju kvalitāti. Norāda, ka komisijas sēžu audioierakstus var saņemt bez problēmām, pat bez speciāla pieprasījuma.

**V.Spolītis**: atbalsta audioierakstu publiskošanu, jautājums var būt par izmaksu samērīgumu.

**I.Gātere**: uzskata, ka audioierakstu publiskošana veicinās sabiedrības izpratni par komisiju darbu un līdzdalību politiskos procesos.

**K.Krēsliņš**: neiebilst pret prezidenta vēlēšanu atklātību. Izsakās par pētījumu nepieciešamību par tautas vēlētu prezidentu.

**J.Volberts**: neredz argumentāciju, kāpēc Valsts prezidentu nevar ievēlēt atklāti. *Delna* uzskata, ka Valsts prezidents jāievēl atklāti.

**A.Loskutovs:** jautā, kā tiek vērtēta plašsaziņas līdzekļu ietekme uz sabiedrības korupcijas uztveres veidošanos. Ne visas paustās negācijas atbilst patiesībai.

**I.Gātere**: uzsver mēdiju brīvības nozīmīgumu.

**V.Kalniņš**: aicina pievērsties kukuļošanas kontrolei privātajā sektorā.

**I.Jurča**: uzskata, ka galvenais ir privātā sektora izglītošanas darbs, ko KNAB iespēju robežas arī veic.

**A.Loskutovs**: uzskata, ka vispirms būtu jāpanāk reāli sodi par koruptīviem nodarījumiem kā tādi un tad var pievērsties privātajam sektoram. Aicina pieņemt saņemto informāciju zināšanai.

**Lēmums**:

- pieņemt zināšanai ziņojumu par **Korupcijas uztveres indeksu 2016. gadā.**

*Sēde pabeigta 2016.gada 6.decembrī plkst.14.30*

Apakškomisijas priekšsēdētājs A.Loskutovs

Apakškomisijas sekretārs K.Seržants

AIKNK konsultante M.Markevica